CELEX: 62014TN0661
Language: hr
Date: 2014-09-11 00:00:00
Title: Predmet T-661/14: Tužba podnesena 11. rujna 2014. – Republika Latvija protiv Europske komisije

10.11.2014   
            
            
               HR
            
            
               Službeni list Europske unije
            
            
               C 395/56
            
         
      Tužba podnesena 11. rujna 2014. – Republika Latvija protiv Europske komisije
      (Predmet T-661/14)
      (2014/C 395/69)
      Jezik postupka: latvijski
      
         Stranke
      
      
         Tužitelj: Republika Latvija (zastupnici: Inguss Kalniņš i Dace Pelše)
      
         Tuženik: Europska komisija
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi Provedbenu odluku Komisije C(2014)4479 (1) od 9. lipnja 2014. u mjeri u kojoj se ona odnosi na Republiku Latviju i iz financiranja Unije isključuju izdaci u visini od 739 393,95 eura koje je u financijskom razdoblju od 2009. do 2012. imalo akreditirano tijelo za plaćanja u Latviji u vezi s utvrđivanjem uvjeta višestruke sukladnosti.
               
            
                  —
               
               
                  naloži Komisiji snošenje troškova Republike Latvije.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe dva tužbena razloga.
      
                  1.
               
               
                  U okviru prvog tužbenog razloga tužitelj tvrdi da je Komisija pogriješila prilikom tumačenja članka 5. stavka 1. Uredbe br. 1782/2003 (1) i članka 6. stavka 1. Uredbe br. 73/2009 (2) iz sljedećih razloga:
                  
                              —
                           
                           
                              iz članka 5. Uredbe br. 1782/2003 i sudske prakse Suda proizlazi da države članice, vodeći računa o posebnim karakteristikama predmetnih površina, raspolažu marginom prosudbe prilikom utvrđivanja dobrih poljoprivrednih i okolišnih uvjeta.
                           
                        
                              —
                           
                           
                              problemi navedeni u prilogu Uredbi br. 1782/2003 mogu se riješiti pojedinačnim razmatranjem problema i nametanjem najprikladnijih standarda među onima koji su propisani navedenom Uredbom, uz oslanjanje na nacionalni kontekst.
                           
                        
                              —
                           
                           
                              uzimajući u obzir načelo proporcionalnosti, odnosno ako uvođenje pojedinog uvjeta pogađa isključivo mala poljoprivredna gospodarstva te stvara administrativno opterećenje i troškove koji znatno nadvisuju prihode, države članice mogu utvrditi osnovne uvjete samo ako se njima omogućuje ostvarenje ciljeva iz Uredbe br. 1782/2003.
                           
                        
                              —
                           
                           
                              Komisija nije zauzela dosljedan pristup u pogledu obvezujuće naravi i presudne važnosti uvjeta iz priloga III. Uredbi br. 1782/2003; jednako tako, povrijedila je načelo zaštite legitimnih očekivanja time što nije postupala sve do jeseni 2009.
                           
                        
            
                  2.
               
               
                  U okviru drugog tužbenog razloga tužitelj navodi da je Komisija pri izračunu financijskog ispravka za Latviju pogrešno primijenila Uredbu br. 1290/2005 (2) i Smjernice br. VI/5330/97 (Smjernice za izračun financijskih posljedica prilikom donošenja odluke o poravnanju računa Komponente za jamstva EFSJP-a) iz sljedećih razloga:
                  
                              —
                           
                           
                              nije poštovala načelo proporcionalnosti jer nije naznačila rizik kojem su izloženi fondovi niti je uzela u obzir poravnanja koja je prikazala Republika Latvija, a na temelju kojih je taj rizik bio manji.
                           
                        
                              —
                           
                           
                              povrijedila je Smjernice prema kojima se kriterij za financijski ispravak u paušalnom iznosu treba primjenjivati samo onda kada se, uz raspoložive podatke, ne mogu izračunati gubici, unatoč tome što joj je Republika Latvija dostavila precizan podatak na temelju kojeg je bilo moguće izračunati rizik za fondove.
                           
                        
            
         (1)  Provedbena odluka Komisije 2014/458/EU od 9. lipnja 2014. o isključenju iz financiranja Europske unije određenih izdataka nastalih za države članice na temelju Komponente za jamstva Europskog fonda za smjernice i jamstva u poljoprivredi (EFSJP), u okviru Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR) (SL L 205, str. 62.)
      
         (1)  Uredba Vijeća (EZ) br. 1782/2003 od 29. rujna 2003. o utvrđivanju zajedničkih pravila za programe izravne potpore u okviru zajedničke poljoprivredne politike i utvrđivanju određenih programa potpore za poljoprivrednike, te o izmjeni uredaba (EEZ) br. 2019/93, (EZ) br. 1452/2001, (EZ) br. 1453/2001, (EZ) br. 1454/2001, (EZ) br. 1868/94, (EZ) br. 1251/1999, (EZ) br. 1254/1999, (EZ) br. 1673/2000, (EEZ) br. 2358/71 i (EZ) br. 2529/2001 (SL L 270, str. 1.).
      
         (2)  Uredba Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike, o izmjeni uredaba (EZ) br. 1290/2005, (EZ) br. 247/2006, (EZ) br. 378/2007 i stavljanju izvan snage Uredbe (EZ) br. 1782/2003 (SL L 30, str. 16.) (SL, posebno izdanje na hrvatskom jeziku, poglavlje 3., svezak 19., str. 199.).
      
         (2)  Uredba Vijeća (EZ) br. 1290/2005 od 21. lipnja 2005. o financiranju zajedničke poljoprivredne politike (SL L 209, str. 1.) (SL, posebno izdanje na hrvatskom jeziku, poglavlje 14., svezak 1., str. 44.).